Voel jy vasgekeer deur jou lewensomstandighede? Wonder jy: "God, waar is U?" Miskien het God nog altyd met jou gepraat, maar nou is sy stem skielik stil. Miskien het jy al ver gevorder op jou geloofspad, maar nou is God nêrens te vinde nie. Welkom, in die wildernis – die plek waar jy reeds God se belofte vir jou lewe ontvang het, maar nou wag jy dat dit bewaarheid word.
Maar daar is goeie nuus: Hierdie plek is nie 'n lewelose woestyn nie. God gebruik die wildernis om jou voor te berei en toe te rus om jou lewensdoel te bereik – dis nou te sê dat jy dié tyd reg gebruik. In hierdie insiggewende boek, verskaf die topverkoperskrywer John Bevere die belangrikste Bybelse waarhede en vele ontsagwekkende stories wat jou sal help om jou geloofsdroogte en moeilike seisoene te oorleef, en alles aan te gryp wat God vir jou beplan het.
John Bevere en sy vrou Lisa is die stigters van Messenger International. John se boeke, wat reeds in meer as 60 tale vertaal is, sluit in Die strik van Satan, Goeie werke of God en Ontmoet die Heilige Gees. Hy is 'n internasionale spreker en mede-aanbieder van die "The Messenger"-TV-program wat wêreldwyd uitgesaai word. John, sy vrou en hul vier kinders woon in Colorado Springs in die VSA.
Die Here gaan Sion vertroos en Hom ontferm oor die verwoeste stad. Hy gaan haar woestyngebied maak soos Eden, haar woesteny soos die tuin van die Here. Vreugde en blydskap sal volop in die stad wees. Liedere van dankbaarheid sal weerklink.
‒ Jesaja 51:3
Ek hou baie van die boek Jesaja – hy is my gunsteling Ou-Testamentiese profeet. In hierdie spesifieke vers gebruik Jesaja beeldspraak om ons te verseker dat die Here graag ons dorre woesteny wil omskep in tuine van lewe. Sy woorde openbaar dat die droë grond van die woestyngebied inderdaad die katalisator is vir ons omskepping. Die verwydering van alles wat was, bring 'n openbaring van wat gaan kom. Ons Vader neem ons deur hierdie seisoen van voorbereiding sodat Hy ons tot by ons plek van belofte kan bring.
Dit was my voorreg om saam met my man te stap toe ons die woestyne van teleurstelling moes deurkruis, waar die verskuiwende duine van ontmoediging ons amper oorweldig het. Ek het toegekyk terwyl hy bid, redeneer en uitroep: "Waar is U, Here?!"
Ons het die meeste nagte laat wakker gebly en gewonder waar ons verkeerd gegaan het. Was daar 'n misstap, of was daar een of ander fout wat ons kon regstel?
Elke oggend voor sonop het John uitgegaan om te luister en te soek na hierdie antwoorde . . . in die hoop dat dít die dag sou wees waarop daar